“Juffrou, niemand wil met my speel nie. Ek het nie ‘n maatjie nie.” Mari vertel dikwels hoe moeilik dit vir die kleintjies is as hulle voel hulle het nie maats nie. Ek kan my indink. Jy is by die groot skool en jy is alleen. Nie lekker nie. Dit is waar vir ons almal. In die groot skool van die lewe moet jy maatjies hê. Familie en vriende is waarskynlik twee van die belangrikste groeperinge wat ons lewens vol en ryk kan maak en ons help om die houe van die lewe te vat wanneer dit kom. Dit is ongelukkig heel maklik om hierdie waarheid te verontagsaam en aan te gaan met jou lewe. Daar is elke dag baie om te doen en tyd bestee aan vriende word maklik ‘n luukse. Veral as jou vrou nog jou beste vriendin ook is, ontdek jy op ‘n dag dat jy jou vriende verwaarloos het. Dit is dom. “Dwaas”, sou Spreuke sê.